กลไกลการออกฤทธิ์ยาไดซัลฟิแรมในการอดสุราเป็นอย่างไร
ยาไดซัลฟิแรม ชนิดนี้เป็นชนิดเม็ดสีขาว ขนาดใกล้เคียงกับยาแก้ปวดพาราเซตามอล ยาชนิดนี้ไม่ได้ไปออกฤทธิ์ให้ผู้ที่ใช้ยามีความรู้สึกเบื่อหน่ายเหล้า หรืออยากเลิก หยุด หรืออดเหล้า เหมือนดังกับชื่อที่เรียกกันติดปาก แต่ยาชนิดนี้จะไปออกฤทธิ์ยับยั้งการเปลี่ยนแปลง แอลกอฮอล์ที่ดื่มเข้าในร่างกาย ซึ่งตามปกติแล้วแอลกอฮอล์ที่เข้าไปด้วยการดื่มนี้จะถูกดูดซึมเข้าสู่ร่างกาย และกระจายตัวไปสู่อวัยวะต่างๆ ได้อย่างรวดเร็ว รวมถึงเข้าสู่สมอง ทำให้เกิดอาการผ่อนคลายในขนาดน้อยๆ และเริ่มมึนเมาเมื่อขนาดมากขึ้นๆ ธรรมชาติของร่างกายของเราจะเปลี่ยนแปลงแอลกอฮอล์ไปเป็นสารแอลดีไฮด์ก่อน แล้วจึงเปลี่ยนสารแอลดีไฮด์ไปเป็นกรดน้ำส้ม (acetic acid) อีกเป็นขั้นตอนสุดท้าย และนำกรดน้ำส้มนี้ไปใช้ประโยชน์ในร่างกายของเรา แต่ยาชนิดนี้จะไปยับยั้งขั้นตอนสุดท้ายในขั้นตอนการเปลี่ยนสารแอลดีไฮด์ไปเป็นกรดน้ำส้ม ดังนั้น เมื่อผู้ที่ดื่มแอลกอฮอล์และมีตัวยาไดซัลฟิแรมในร่างกาย ยานี้จะไปยับยั้งในขั้นตอนการเปลี่ยนสารแอลดีไฮด์ไปเป็นกรดน้ำส้ม ทำให้เกิดการสะสมของสารแอลดีไฮด์เพิ่มขึ้นมากกว่าในภาวะปกติที่ไม่ได้มียาชนิดนี้ถึง 5-10 เท่า เมื่อมีสารแอลดีไฮด์นี้สูงขึ้นก็จะส่งผลเสียต่อร่างกาย ทำให้เกิดอาการผิดปกติ เช่น ตัวแดง ความดันโลหิตสูง ตัวสั่น ใจสั่น หายใจเต้นเร็วๆ เหงื่อออกง่าย คลื่นไส้ อาเจียน ปวดหัว มึนงง ตาพร่า เป็นลม เป็นต้น อาการเหล่านี้จะเกิดขึ้นภายใน 15-30 นาที หลังจากที่ดื่มแอลกอฮอล์ และอาจจะมีอาการนานสูงสุดใน 8 ชั่วโมง ซึ่งเมื่อหมดฤทธิ์ของแอลกอฮอล์แล้ว เกือบทั้งหมดของผู้ที่ได้รับยานี้ร่วมกับแอลกอฮอล์ก็จะกลับมาเป็นปกติ ยกเว้นในบางรายที่มีการดื่มแอลกอฮอล์จำนวนมากๆ หรือได้กินยาไดซัลฟิแรมจำนวนมากเกินไป ก็อาจทำให้เกิดอาการช็อก และเสียชีวิตได้
ดังนั้น ในทางปฏิบัติจึงไม่แนะนำให้แอบใส่ยาชนิดนี้ให้กับผู้ที่ดื่มแอลกอฮอล์โดยปิดบัง เพราะอาจเป็นอันตรายกับผู้ดื่มได้ และทำให้เกิดปัญหาจนหลายรายต้องนำผู้ป่วยส่งแผนกฉุกเฉินของโรงพยาบาลโดยเร่งด่วน จากอาการที่ผู้ป่วยได้รับยาและเหล้าพร้อมกัน เช่น ตัวแดงมาก ความดันโลหิตสูง ตัวสั่น ใจสั่น หายใจเต้นเร็วๆ เหงื่อออกง่าย คลื่นไส้ อาเจียน ปวดหัว มึนงง ตาพร่า เป็นลม เป็นต้น
3.จิตเวชศาสตร์ (จิตเวชศาสตร์) - Psychiatry,12.อายุรศาสตร์ (อายุรศาสตร์) - Internal Medicine,17.เภสัชวิทยา Pharmacology